दो युवकों पर जानलेवा हमला करने के तीन आरोपी गिरफ्तार
मंडियाबाइपास पर प्याऊ के पास गत 1 मार्च की देर शाम जानलेवा हमला करने के मामले में तलाश के बाद सदर थाना पुलिस ने तीन आरोपियों को गिरफ्तार किया, जिन्हें रविवार को मजिस्ट्रेट के समक्ष पेश किया जाएगा। आरोपी कुंदनसिंह राजपूत निवासी मंडिया तथा पाली के शिव नगर निवासी जगदीश सरगरा दिलीप प्रजापत से पूछताछ कर अन्य आरोपियों का पता लगाया जा रहा है। सदर थाना एसएचओ देरावरसिंह सोढ़ा ने बताया कि मंडिया गांव का जितेंद्र पुरी पुत्री रतनपुरी पाली में पुराना बस स्टैंड इलाके में एक लेबोरेट्री में काम करता है, जबकि बापू नगर निवासी मनीष भाटी पुत्र लक्ष्मण सेन वहां मेडिकल की दुकान पर काम करता है। कुछ दिन पहले मंडिया गांव के कुंदनसिंह से किसी बात को लेकर जितेंद्र पुरी से कहासुनी हो गई, जिसको लेकर दोनों पक्षों में मारपीट हुई थी। उस घटना के बाद से दोनों पक्षों में रंजिश चल रही है। बुधवार को कुंदनसिंह ने फोन कर जितेंद्र पुरी को राजीनामा करने के बहाने मंडिया बाइपास पर बुलाया। अनहोनी की आशंका में जितेंद्र अपने दोस्त मनीष भाटी को भी अपने साथ ले गया। जहां पहुंचते ही आरोपियों ने इन दोनों युवकों पर चाकू लाठी से ताबड़तोड़ वार किए। घायलावस्था में दोनों ने एक दुकान में घुस अंदर से शटर बंद कर अपनी जान बचाई। घायल दोनों युवकों का अस्पताल में उपचार चल रहा है, जबकि घटना के बाद से फरार हुए आरोपियों की तलाश तेज की गई। शनिवार को पुलिस ने हमले के मुख्य आरोपी कुंदनसिंह पुत्र रामसिंह निवासी मंडिया तथा पाली में मंडियारोड के शिव नगर निवासी जगदीश सरगरा पुत्र नत्थाराम दिलीप प्रजापत पुत्र बाबूलाल को गिरफ्तार किया, जबकि अन्य आरोपियों की तलाश की जा रही है।
पाली. पुलिस गिरफ्त में आरोपी।
bho_Deva hin_Deva bho_Deva